P. Prokopovič, poslanec: (2008-12-04):
Pozrime sa teda spoločne, čo pán Branislav Máčaj, mimochodom nominant vládnej Slovenskej národnej strany vykonal, či lepšie povedané, nevykonal také závažné, že predseda vlády a minister dopravy, pôšt a telekomunikácií chcú jeho hlavu. Dozvedeli sme sa, že dôvodom odvolania šéfa Telekomunikačného úradu je podľa vládneho návrhu hlavne sporný tender na prevádzkovateľa multiplexov DVB-T a prechod z analógového na digitálne  terestriálne vysielanie. Ako ďalej vyplýva z vládneho materiálu, Telekomunikačný úrad ako orgán štátnej správy nepostupoval vo viacerých oblastiach podľa viacerých uznesení vlády Slovenskej republiky. Následkom uvedeného je skutočnosť, že sa posúva termín spustenia pravidelného vysielania DVB-T a nastáva problém s otázkou použitej kompresie MPEG-4 pri spustení pravidelného digitálneho vysielania, uviedol rezort dopravy. Prepáčte, že používam tie technické termíny, ale tak je to aj v tých materiáloch a teda nechcem dávať vlastnú interpretáciu týchto pojmov. „Nebol zadefinovaný taký postup pri týchto krokoch, aby smeroval k úspešnému ukončeniu tendra,“ odôvodňoval pred novinármi po rokovaní vlády návrh na odvolanie predsedu Telekomunikačného úradu pán minister dopravy Ľudovít Vážny, ktorý mu vyčítal, že nerešpektoval uznesenie k vládnej stratégii ohľadne prechodu z analógového na digitálne vysielanie a ani, a to vám dávam do pozornosti, ani závery stálej pracovnej skupiny odborníkov, ktorá bola vytvorená pri ministerstve dopravy. Ešte raz to zopakujem, že nerešpektoval nezávislý orgán, jeho nezávislý predseda akési odporučenia stálej pracovnej skupiny odborníkov pri ministerstve dopravy. Pánovi ministrovi prekážalo tiež, že Máčaj v tomto procese nedosiahol konsenzus s televíziami, nedosiahol konsenzus s vysielateľmi, ani s názormi občanov. Ale pozrime sa na to teraz po citácii vyjadrenia pána ministra, ministerstva dopravy a vlády Slovenskej republiky aj na druhú stránku tejto mince. Úradom navrhnuté kritériá by skutočne vytvorili novému prevádzkovateľovi digitálnych vysielačov priestor pre vznik nových televízií, zvýšenie konkurencie na mediálnom trhu a tým aj tlak na zvýšenie kvality programov televízií. Za ohrozením tendra na prevádzkovateľa prvých dvoch multiplexov DVB-T vysielania na Slovensku stojí podľa vyjadrenia predsedu Telekomunikačného úradu silná finančná skupina, ktorá vlastní aj silnú komerčnú televíziu a ktorá podľa neho dokonca stojí aj za ďalšou silnou spoločnosťou, ktorá údajne iniciovala aj súdne pozastavenie tendra. Totiž Okresný súd Bratislava I. vydal v októbri predbežné opatrenie, ktorým uložil Telekomunikačnému úradu zdržať sa všetkých úkonov súvisiacich s výberovým konaním na prevádzkovateľa DVB-T. Telekomunikačný úrad sa voči rozhodnutiu Okresného súdu v tejto veci odvolal. Následkom zdržiavania výberového konania by podľa úradu, podľa Telekomunikačného úradu teda mohlo byť najmä to, že Slovenská republika nebude môcť pravdepodobne splniť svoje medzinárodné záväzky, to znamená, ukončiť analógové terestriálne televízne vysielanie do konca roka 2012. Štát v dôsledku konania súdu nebude môcť televíznym divákom zabezpečiť účinnú ochranu dokonca pred možným rušením ich televízneho príjmu od zahraničných vysielačov. Pýtam sa teda, je tento dôvod pána ministra dopravy, pôšt a telekomunikácií relevantný. Za to, že predseda Telekomunikačného úradu aj Telekomunikačný úrad koná v záujme verejnosti a občanov Slovenskej republiky, za to chce vláda od nás, aby sme ho dnes odvolali? A dovoľte mi ešte pristaviť sa pri tej časti vládnej argumentácie, že Telekomunikačný úrad ako orgán štátnej správy nepostupoval podľa viacerých uznesení vlády. V úvodnej vete som úmyselne zdôraznil, že Telekomunikačný úrad je nezávislým orgánom a doplním to ešte ďalej, uznesenia vlády majú pre neho iba odporúčací charakter. Tak aká je potom argumentácia, že neplnil uznesenia vlády, ak majú pre neho iba odporúčací charakter? Teda sa pýtam, máme ho skutočne odvolať za to, že poslušne nezráža podpätky a snaží sa byť skutočne nezávislý a hájiť záujmy divákov, občanov Slovenskej republiky? A opäť si pomôžem citáciou: „Žiaľ, finančné skupiny silných podnikateľských skupín stojacich v pozadí boli aj v tomto prípade silnejšie ako verejný záujem, ktorý Telekomunikačný úrad za môjho pôsobenia, pri mojej činnosti vždy dôsledne presadzoval,“ koniec citácie. Tak reagoval na to vo svojom vystúpení predseda Telekomunikačného úradu. Je tu vplyvná záujmová skupina, ktorá už od prijatia digitálneho zákona v zákulisí silno tlačí na jeho odvolanie a to práve z dôvodu, že úrad sa mimoriadne intenzívne zasadzuje a hlavne aj reálnymi krokmi podporuje čo najrýchlejšie naštartovanie procesu digitalizácie. „Je mi veľmi ľúto, že práve pán minister Vážny sa podujal robiť týmto ľuďom politické krytie,“ uviedol ďalej v reakcii predseda Telekomunikačného úradu. Preto sa opäť pýtam, za toto ho teda chceme odvolať. A teraz, vážené kolegyne, kolegovia, niekoľko slov veľmi krátko, dovoľte mi, aby som sa venoval chvíľku aj politickému aspektu celej tejto kauzy alebo, lepšie povedané, frašky. Lebo toto slovo najlepšie vystihuje to, čo sa tu o chvíľu bude odohrávať. O tender na prevádzkového prvého a druhého multiplexu digitálneho terestriálneho vysielania na Slovensku totiž prejavil v minulosti záujem aj predseda vlády Slovenskej republiky pán Robert Fico. Ten podľa predsedu pána Máčaja navrhol už naštartovaný tender ešte v septembri zrušiť. Podľa predsedu Telekomunikačného úradu bolo dôvodom, že pán predseda vlády nechcel, aby na Slovensku vznikla ďalšia televízia, ktorá by pred voľbami kritizovala kroky súčasnej vlády. Opäť si pomôžem citátom: „Ja si dodnes pamätám ten výraz mediálneho marazmu. My si nemôžeme dovoliť, aby nám tu pred voľbami vznikla ďalšia televízia, ktorá bude kritická voči tejto vláde.“ Koniec citátu. Vážené dámy, vážení páni, nepripomínajú vám tieto slová roky dávno minulé, o ktorých sme si mysleli, že sa už nikdy nevrátia? Viete, kto to povedal? Takto citoval slová predsedu vlády Roberta Fica na osobnom stretnutí pán predseda Telekomunikačného úradu. Ten mal podľa jeho slov v tom čase aj upozorniť, že nasledujúce voľby to skutočne vôbec neohrozí. „Ja som mu, samozrejme, vysvetlil, teda, že bez urážky, vytvorili sme priestor, ale systémový do budúcna, čo sa týka volieb, tak to, samozrejme, nehrozí, pretože to výberové konanie musí riadne prebehnúť, potom sa udelí licencia, kým sa tá sieť sprevádzkuje a podobne, takže je nezmysel, aby sem prišla nejaká televízia, ktorá by kohokoľvek likvidovala ešte pred voľbami,“ uviedol predseda Telekomunikačného úradu pán Máčaj. Ešte v marci tohto roka zaslal predseda Telekomunikačného úradu predsedovi vlády list, v ktorom mal upozorniť na situáciu okolo digitálneho vysielania. List mal podľa neho doručiť vedúci úradu vlády Igor Federič. Na osobnom stretnutí pána premiéra s predsedom Telekomunikačného úradu však pán Robert Fico poprel, že by takýto list dostal. Spýtal som sa ho, či takýto list pán predseda dostal, odpovedal mi, že v živote takýto list nedostal, tak neviem prečo... (Vystupujúci prerušený predsedajúcim schôdze.)